גיא מזיג

ביוגרפיה

גיא מזיג נולד בשנת 1978 בלוד. את דרכו המוזיקלית החל כחצוצרן בתזמורת הנוער של לוד. בגיל 14 החל לנגן בגיטרה ללא הדרכת מורה ובמשך שנות התיכון למד מוזיקה כאוטודידקט. בצבא שירת כחובש ומפקד מרפאה, שם הכיר את ציון ברוך ובעקבות זאת הרבה לעבוד עם שלישיית מה קשור וכתב להם קטעים מוזיקליים-קומיים בהופעתם הראשונה.
בשנת 1999 הקים את להקת הדורבנים יחד עם איתי גלוסקא, עידו אופק, רון אלמוג ואחיו אייל מזיג. הלהקה הוציאה שלושה אלבומים מצליחים, בהם יצר גיא חלק נכבד מהשירים, ביניהם: "יצאנו לרקוד", "אחלה בחלה", "אם רק תדברי", "את", "לבדוק לך ת'מנוע", "כל מה שרצית" ועוד רבים אחרים. אלבומם הראשון של הדורבנים, "קובי", הגיע למעמד של אלבום זהב.
ב-2003, כגיטריסט, היה חלק מלהקת הבית של התוכנית "ערב אדיר" בהנחיית אדיר מילר. ב-2005 ניגן בלהקת הבית של התוכנית "לא נפסיק לשיר" בערוץ 2. באותה שנה גם ניהל מוזיקלית, הפיק ועיבד את הלהקה בתוכנית ״מלך הכורסה״ גם בערוץ 2. כמו כן ליווה את הזמרת שירי מימון בשירה "השקט שנשאר" בתחרות האירוויזיון שזכה במקום הרביעי.
בשנת 2006 זכה עם הדורבנים בתואר "הרכב השנה" בגלגלצ. הלהקה התפרקה בשנת 2009 לאחר שהוציאה את אלבומה השלישי, "אחד אחרי השני".
מאז פירוק הלהקה, עבד מזיג עם אמנים כמו שלמה גרוניך, דני סנדרסון, חיים אוליאל, גבי שושן, ריטה, רמי קליינשטיין, אפרים שמיר ואריאל זילבר. הקליט והיה שותף ללחן בשיר "קבל" בשיתוף עם שי 360.
ב-2010 ייסד, הקים וניהל את נבחרת האמנים של ישראל בכדורגל יחד עם עובד קראוס והיה הקפטן של הקבוצה. הקבוצה השתתפה באליפות העולם לנבחרות אמנים וזכתה במדליית ארד ב-2013, במדליית כסף בשנת 2014 ובמדליית זהב (ובגביע האליפות) בשנת 2015. כמו כן הנבחרת זכתה גם באליפות אירופה בשנת 2016.
ככותב קומי השתתף כאורח קבוע בפאנל של התוכנית "מהדורה מוגבלת" וב-2011 שימש ככותב קומי של גורי אלפי בתוכנית "מצב האומה" במשך כל העונה. ב-2012 הפיק את המופע "50 שנה לגשש החיוור" בהנחיית שייקה לוי ובהשתתפות אמנים רבים.
ב-2012 תפקד כלהקת הבית וכסייד-קיק קומי בתוכנית "פוטו פיניש" בהנחיית אלי פיניש. הלחין וכתב יחד עם מריאנו אידלמן את השיר "אני יודע" (עם בנזינו). את השיר שביצע מריאנו בפסטיגל פסטיגל מאסטר X ואת שירם המשותף (אלטע זאכן).
נבחר על ידי יוני רכטר לנגן בשני שירים שראו אור לראשונה במהדורה המחודשת של האלבום "משירי אברהם חלפי" עם אריק איינשטיין בשירים "ולמות" ו"על ענף". ניגן, עיבד, והפיק מוזיקלית לאריאל זילבר את מופע "המיטב", שאיתו חזר אל הבמות הגדולות. כמו כן ניגן גם באלבומו "מישהו" מ-2016.
כתב לאלבום "אחרי הכל" של שלמה גרוניך טקסטים לשירים "הפעם הראשונה" ו"במקום שהם בנו".
בשנת 2013 ניגן בסיבוב הופעות האיחוד של להקת כוורת בבריכת הסולטן ובפארק הירקון.
בשנת 2014 ניהל, תיזמר והפיק מוזיקלית את מופע המחווה לאריק איינשטיין בפארק הירקון.
מזיג ניגן בגיטרה באלבום הראשון של ״ילדי בת העץ״ והתארח בשיר ״חצי אחותי״ באלבומם השני. כמו כן התארח באלבומם השלישי בשיר ״חדשות טובות״ שבו גם היה שותף ללחן.
ב-2015 ניגן בגיטרה ובס באלבומו של עידן רייכל "היד החמה" בשיר "דלת מסתובבת". כן היה המפיק המוזיקלי בחתונתה של בר רפאלי.
מזיג אף כתב את המוזיקה למספר תוכניות רדיו ולתוכניות טלוויזיה, בהן "שידורי המהפכה", "המאסטרו", "יחס חם", "היהודים באים", "שב"ס", "אנחנו במפה" ו"הפיג'מות", לה עיבד ושר את הפתיח בעונות 5-7.
ב-9 במרץ 2015 הוציא סינגל ראשון בשם "לבד במדבר" מתוך אלבום הסולו הראשון שלו, "השחור החדש", שיצא ב-24 בדצמבר 2015. הסינגל השני מתוך האלבום, "רוצה שנתממש", שוחרר ב-22 ביולי 2015. באלבום ניגן עידן רייכל בפנדר רודס בשירים "רוצה שנתממש" ו"אם רק תדברי". ביוני 2017 זכה מזיג בפרס אקו"ם בקטגוריית "מעבד השנה" על אלבום זה.
ב-2016 הפיק מוזיקלית את האיחוד של "זהו זה". ביוני 2016 ניהל מוזיקלית, הפיק ותיזמר את מופע המחווה הגדול לפסטיבל סן רמו במסגרת פסטיבל "מדיטרנה אשדוד״ בהשתתפות כוכבי פסטיבל סן רמו האיטלקיים נאדה, בובי סולו וג'יליולה צ'ינקווטי.
ב-2016–2017 שידר כתב וערך רצועה שבועית בת שעתיים בשם ״אנשי המוזיקה״ בגלגלצ שעיקרה מוזיקה שחורה.
ייעץ מוזיקלית במחזמר "פשוט לאהוב" של תיאטרון הקאמרי בניהולו המוזיקלי של טל בלכרוביץ' ובכיכובם של אליאנה תדהר ועוז זהבי.
ב-2017 התארח באלבומם של Lucille Crew כזמר בשיר "Got It" באלבומם "Respect The Dawn".
בשנת ה-70 לישראל הפיק, עיבד וביצע חידוש לשיר "רואים רחוק רואים שקוף" של שמוליק קראוס במסגרת "פסקול 70" - הפרויקט של eco99fm ו-mako לרגל יום העצמאות ה-70 לישראל.
ב-2018 ניהל מוזיקלית, תיזמר והפיק את מופע "הפסקול של המדינה" הנועל את אירועי חגיגות ה-70 למדינת ישראל.
באותה שנה גם ניהל מוזיקלית, תיזמר והפיק את העצרת לציון 70 שנות קיומו של צבא ההגנה לישראל.
ב-12 באפריל 2019 שחרר מזיג סינגל בשם "אנחנו"
ב-29 במאי 2019 יצר הפיק והקליט מוזיקה לפארק STAR WARS GALAXY'S EDGE של Walt Disney 
ב-10 ליוני 2019 ביצע, ניגן והשתתף בכתיבת השיר "לתפוס אותה" של המפיק עידו מימון. 
ב-13 ביוני הפיק וניהל מוזיקלית את מופע המחווה לשיריו של יצחק קלפטר - ״דמיון חפשי״ בהיכל התרבות בתל אביב.

חיים אישיים

גיא מזיג נשוי לקרן מזיג ואב לשלוש בנות. אחיו הוא המוזיקאי אייל מזיג.